# Rimac Technology stipendija

Tvrtka Rimac Technology specijalizirana je za usluge projektiranja, inženjeringa te proizvodnje komponenti i sustava za električna vozila visokih performansi. Naši timovi razvijaju i proizvode hardverska i softverska rješenja za naš hiperautomobil - Neveru, kao i za vozila drugih proizvođača automobila na globalnoj razini.

Rimac Technology prepoznaje važnost ulaganja u obrazovanje u STEM područjima s ciljem razvoja gospodarstva i cjelokupnog društva. Našim stipendijskim programom želimo dati doprinos razvoju mladih - naših potencijalnih budućih zaposlenika. U skladu s tim objavljujemo natječaj za dodjelu 15 stipendija studentima diplomske razine studija iz sljedećih STEM područja:

* elektrotehnika
* računarstvo
* strojarstvo
* matematika
* fizika
* kemija
* informacijsko i programsko inženjerstvo
* ostala područja prirodnih i tehničkih znanosti relevantna za Rimac Technology

Nudimo mogućnost redovitog stipendiranja u iznosu od **232,27 EUR (1.750,00 kn)** mjesečno u trajanju od jedne akademske godine (jedanaest mjeseci u godini). Eventualni nastavak stipendiranja razmotrit će se na kraju akademske godine.

Kao stipendist imat ćete priliku sudjelovati u inovativnim projektima elektrifikacije automobilske industrije. Kroz stipendijski program tvrtke Rimac Technology rast ćete i napredovati u dinamičnom i izazovnom okruženju. Ovisno o afinitetima i potrebama, stipendisti će moći odabrati područje za obavljanje stručne prakse, izradu diplomskog rada i seminarskih radova.

Spremni smo testirati sljedeću generaciju talenata. Jeste li spremni za izazov?

**PRIJAVITE SE I POSTANITE STIPENDIST TVRTKE RIMAC TECHNOLOGY!**

**Prijavna dokumentacija treba sadržavati sljedeće:**

* životopis na engleskom jeziku
* motivacijsko pismo s objašnjenjem relevantnosti studijskog smjera za Rimac Technology - na engleskom jeziku
* prijepis ocjena (prosjek ocjena) tijekom dosadašnjeg studija
* potvrde o postignućima na natjecanjima, dobivenim priznanjima, nagradama, dodatnom obrazovanju, aktivnom sudjelovanju u udrugama i sličnim aktivnostima (dodatni bodovi)
* potvrdu o redovnom upisu 1. ili 2. godine diplomskog studija za akademsku godinu 2023./2024.
* potpisanu izjavu studenta da nije korisnik druge obvezujuće stipendije

Prijave za natječaj podnose se do **02.10.2023.** u elektroničkom obliku putem sljedeće **e-mail adrese: scholarship@rimac-technology.com**

Nakon razmatranja pristiglih prijava, povjerenstvo za dodjelu stipendija utvrdit će popis kandidata koji ispunjavaju uvjete i kriterije Natječaja. U selekcijski postupak (testiranje i intervju) bit će uključeni samo oni kandidati koji uđu u uži izbor. Rezultati natječaja bit će komunicirani najkasnije do 31.10.2023.

***Obavijest o zaštiti podataka***

***Voditelj obrade podataka:*** *Rimac Technology d.o.o., Ljubljanska 7, Sveta Nedelja, Hrvatska*

***Svrha obrade i pravni temelj: Vaše osobne podatke prikupljamo i obrađujemo za potrebe prijave na natječaj za stipendiju.*** *Pravna osnova za takvu obradu je članak 6.1.b) Opće uredbe o zaštiti podataka (EU) 2016/679 (dalje u tekstu GDPR), odnosno poduzimanje koraka na zahtjev nositelja ispitanika prije sklapanja ugovora.*

***Pristup osobnim podacima:*** *Pristup Vašim osobnim podacima ima ovlašteno osoblje tvrtke Rimac Technology te njeni podizvođači koji djeluju u ime tvrtke Rimac Technology kao izvršitelji obrade podataka.*

***Razdoblje pohrane:*** *Vaše osobne podatke čuvat ćemo 3 godine osim ako obveznim propisima nije drugačije određeno.*

***Vaša prava prema GDPR-u:*** *U skladu s uvjetima iz GDPR-a imate pravo na pristup osobnim podacima, ispravak, brisanje, ograničenje obrade osobnih podataka, pravo na prenosivost podataka i pravo na prigovor na obradu Vaših osobnih podataka. Također, imate pravo podnijeti pritužbu nadzornom tijelu AZOP, Selska cesta 136, 10000 Zagreb, Hrvatska ili vašem nacionalnom nadzornom tijelu za zaštitu osobnih podataka.*

***Kontakt voditelja obrade podataka:*** *u slučaju da imate bilo kakvih pitanja u vezi s ovom obavijesti ili obradom Vaših osobnih podataka obratite se na* *dpo@rimac-technology.com*